Title: Ministerstvo zahraničných vecí
Author: mzvsr
Last saved by: vzor
Company: MZV SR

Predkladacia správa

	Materiál sa na rokovanie vlády predkladá z iniciatívy Ministerstva zahraničných vecí Slovenskej republiky.
	Z Plánu legislatívnych úloh vlády Slovenskej republiky na rok 2007, schváleného uznesením vlády Slovenskej republiky č. 10 z 10. januára 2007, vyplynula pre ministra zahraničných vecí úloha predložiť na rokovanie vlády Slovenskej republiky v mesiaci december 2007 návrh zákona o zahraničnej službe.
Zákon o zahraničnej službe mal byť lex specialis k novému zákonu o štátnej službe, pripravovanému v gescii Ministerstva práce, sociálnych vecí a rodiny Slovenskej republiky, ktoré pripravuje aj nový zákon o verejnej službe. Všetky návrhy zákonov mali byť predložené na rokovanie vlády v decembri 2007. 
Na Ministerstve práce, sociálnych vecí a rodiny Slovenskej republiky došlo  k posunu prác na príprave nového zákona o verejnej službe, ktoré boli ovplyvnené rozsiahlymi prácami na návrhu zákona o postavení pedagogických zamestnancov, ktorého gestorom je Ministerstvo školstva Slovenskej republiky. Kritériá kariérového systému a profesijných štandardov sa musia zapracovať do zákona o verejnej službe a zákon o verejnej službe má zas nedeliteľnú väzbu na nový zákon o štátnej službe. 
  Uvedené posuny determinovali ďalší postup prác na návrhu zákona o zahraničnej službe na  Ministerstve zahraničných vecí Slovenskej republiky. Zmenila sa doterajšia koncepcia legislatívnych prác smerujúcich k vypracovaniu návrhu zákona o zahraničnej službe, ktorý bude v ďalšom legislatívnom procese  pripravovaný ako lex specialis k platnému zákonu č. 312/2001 Z. z. o štátnej službe a o zmene a doplnení niektorých zákonov v znení neskorších predpisov.
Z uvedeného dôvodu Ministerstvo zahraničných vecí Slovenskej republiky navrhuje zrušiť úlohu č. 28 v mesiaci december z Plánu legislatívnych úloh vlády Slovenskej republiky na rok 2007. Úloha bude navrhnutá do Plánu legislatívnych úloh vlády Slovenskej republiky na rok 2008. 
Materiál bol predmetom medzirezortného pripomienkového konania. Na rokovanie vlády Slovenskej republiky sa predkladá bez rozporov.
	Materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie.